Κοινή δήλωση Ευρωπαϊκών Θεσμών - Επίσκεψη στην Τουρκία
 Άγκυρα 04.11.2026

Από τις 2 έως τις 4 Νοεμβρίου 2026, αντιπροσωπεία εισηγητών από τρία ευρωπαϊκά θεσμικά όργανα του Συμβουλίου της Ευρώπης και της Ευρωπαϊκής Ένωσης πραγματοποίησε επίσκεψη στην Τουρκία. Μετά την ολοκλήρωση της επίσκεψης, εξέδωσαν την ακόλουθη δήλωση:
«Εμείς, ο Marc Cools και η Bryony Rudkin συνεισηγητές για την τοπική δημοκρατία στην Τουρκία του Κογκρέσου Τοπικών και Περιφερειακών Αρχών του Συμβουλίου της Ευρώπης, η Jelena Drenjanin, Πρόεδρος της Ομάδας Εργασίας της ΕΕ για την Τουρκία στην Ευρωπαϊκή Επιτροπή των Περιφερειών, και ο Nacho Sánchez Amor, μόνιμος εισηγητής του Ευρωπαϊκού Κοινοβουλίου για την Τουρκία, εκφράζουμε τη βαθιά μας λύπη για το γεγονός ότι δεν επετράπη στην κοινή αντιπροσωπεία μας να επισκεφθεί αιρετούς εκπροσώπους της τοπικής αυτοδιοίκησης που τελούν υπό παρατεταμένη προσωρινή κράτηση, καθώς και για το γεγονός ότι δεν κατέστη δυνατή η πραγματοποίηση συνάντησης με τον Υφυπουργό Εσωτερικών.
Εκτιμήσαμε ιδιαίτερα την ευκαιρία να ανταλλάξουμε απόψεις με τον Nuri Aslan, ασκούντα καθήκοντα Δημάρχου του Μητροπολιτικού Δήμου της Κωνσταντινούπολης, σχετικά με την ενίσχυση της τοπικής δημοκρατίας και της τοπικής αυτοδιοίκησης, καθώς ο ίδιος διασφαλίζει τη συνέχιση της παροχής των τοπικών υπηρεσιών.
Η άμεση επικοινωνία με τους δημοκρατικά εκλεγμένους εκπροσώπους, συμπεριλαμβανομένων εκείνων που στερούνται την ελευθερία τους, είναι ουσιώδους σημασίας για το έργο των ευρωπαϊκών θεσμικών μας οργάνων και για την τεκμηριωμένη αξιολόγηση της κατάστασης της τοπικής δημοκρατίας στην Τουρκία.
Είναι ζωτικής σημασίας να μπορούμε να διατηρούμε άμεση επαφή με τους συναδέλφους μας που βρίσκονται σήμερα υπό κράτηση στις φυλακές ή σε κατ’ οίκον περιορισμό, ιδίως με τον Tunc Soyer (πρώην Αντιπρόεδρο του Κογκρέσου και πρώην Δήμαρχο της Σμύρνης), τον Hasan Akgun (μέλος του Κογκρέσου και Δήμαρχο του Buyukçekmece), τη Sinem Dedetaş (Αντιπρόεδρο του Κογκρέσου και Δήμαρχο του Uskudar) και τον Ekrem İmamoglu (Δήμαρχο Κωνσταντινούπολης και Πρόεδρο της Ένωσης Δήμων Τουρκίας).
Καθώς ο Δήμαρχος İmamoglu δεν αποτελεί μόνο μακροχρόνιο συνομιλητή των ευρωπαϊκών θεσμικών μας οργάνων, αλλά είναι επίσης ο αποδέκτης του Βραβείου Δημάρχου Paweł Adamowicz 2025, παρακολουθήσαμε αυτοπροσώπως την ακροαματική διαδικασία του στο Δικαστήριο την Τρίτη 3 Νοεμβρίου.
Εκφράζουμε επίσης την ανησυχία μας για τις πρόσφατες εξελίξεις που επηρεάζουν τα δικαιώματα των ΛΟΑΤΚΙ+ ατόμων και είχαμε την ευκαιρία να ανταλλάξουμε απόψεις με εκπροσώπους οργανώσεων της κοινωνίας των πολιτών που εργάζονται για την προστασία των θεμελιωδών δικαιωμάτων και ελευθεριών τους.
Υπενθυμίζουμε ότι οι ελευθερίες της έκφρασης, του συνέρχεσθαι και του συνεταιρίζεσθαι αποτελούν θεμελιώδη ανθρώπινα δικαιώματα, τα οποία προστατεύονται από τα άρθρα 10 και 11 της Ευρωπαϊκής Σύμβασης Δικαιωμάτων του Ανθρώπου, ανεξαρτήτως γενετήσιου προσανατολισμού ή ταυτότητας φύλου, και ότι όσοι ασκούν ειρηνικά τις θεμελιώδεις ελευθερίες τους δεν πρέπει να υφίστανται εκφοβισμό, διακρίσεις ή ποινικοποίηση.
Όπως επισημάναμε στην ανοικτή επιστολή μας, που απευθύναμε στις 27 Απριλίου 2026 στον Υπουργό Εσωτερικών της Τουρκίας σχετικά με την κατάσταση της τοπικής δημοκρατίας στη χώρα, επαναλαμβάνουμε ότι η Τουρκία, ως ένα από τα παλαιότερα κράτη μέλη του Συμβουλίου της Ευρώπης και υποψήφια προς ένταξη χώρα στην Ευρωπαϊκή Ένωση, αποτελεί βασικό εταίρο στην επίτευξη της κοινής μας δέσμευσης για τη δημοκρατία, τη δικαιοσύνη και τα ανθρώπινα δικαιώματα.
Καλούμε στην ταχεία επανέναρξη ενός εποικοδομητικού διαλόγου με τις τουρκικές εθνικές αρχές, προκειμένου να επανεξεταστεί το ζήτημα της παρατεταμένης προσωρινής κράτησης αιρετών εκπροσώπων της τοπικής αυτοδιοίκησης και μελών των διοικήσεών τους, καθώς και να συζητηθεί ο τερματισμός της πρακτικής διορισμού εντολοδόχων της κεντρικής διοίκησης στις περιπτώσεις κατά τις οποίες οι αιρετοί εκπρόσωποι της τοπικής αυτοδιοίκησης εμποδίζονται να ασκήσουν τα καθήκοντα που απορρέουν από την εντολή τους.
Αναμένουμε επίσης ότι τα ζητήματα αυτά θα αναδειχθούν δεόντως στη Δέσμη Μέτρων της Ευρωπαϊκής Επιτροπής για τη Διεύρυνση, η οποία δημοσιεύεται σήμερα.
Εξακολουθούμε να εκφράζουμε τη βαθιά μας ανησυχία για την κατάσταση των αιρετών εκπροσώπων της τοπικής αυτοδιοίκησης, οι οποίοι εμποδίζονται να ασκήσουν την εντολή που τους έχει αναθέσει ο τουρκικός λαός μέσω δημοκρατικών εκλογών.
Παραμένουμε έτοιμοι να συμμετάσχουμε από κοινού σε διάλογο με τις τουρκικές εθνικές αρχές, σε πνεύμα εποικοδομητικότητας και διαφάνειας, με γνώμονα τις αρχές της δημοκρατικής διακυβέρνησης, του κράτους δικαίου και των ανθρωπίνων δικαιωμάτων.»

